Woede ná ontploffing by Engen-raffinaderyBekommerde inwoners stap verby Engen se aanleg in Durban. (Foto: Mlungisi Mbele/AFP) Daar is groot woede ná ŉ ontploffing Vrydagoggend by die Engen-raffinadery in Durban – die derde gevaarlike voorval by die aanleg in minder as 13 jaar. Die aanleg is in 2008 vir vier maande gesluit ná ŉ soortgelyke ontploffing. ŉ Brand het ook die vorige jaar uitgebreek toe weerlig ŉ brandstoftenk getref het. Die raffinadery het ná daardie voorval steeds operasioneel gebly. Die South Durban Community Environmental Alliance (SDCEA) het Vrydag gesê hy gaan strafregtelike klagte teen Engen aanhangig maak omdat die maatskappy volgens hom “kortpaaie vat”. “Dit het opgeblaas omdat die raffinadery giftig is en hulle dit nie in stand hou nie,” het Desmond D’Sa, koördineerder van die SDCEA, ná die ontploffing gesê. Rook en vlamme het vanoggend by die raffinadery uitgeborrel terwyl tientalle brandbestryders hulle na die toneel gehaas het. Niemand is beseer nie, het Robert McKenzie, woordvoerder van die provinsiale nooddienste, gesê. ŉ Woonstelblok het byna op presies dieselfde tyd ook in vlamme opgegaan. Daar was egter nie duidelikheid of die twee voorvalle met mekaar verband gehou het nie. Albei brande is deur die loop van die oggend in bedwang gebring en paramedici het sewe mense vir rookinaseming behandel. Die ingang na Engen se raffinadery in Durban. (Foto: Mlungisi Mbele/AFP) Engen het gesê die oorsaak van die brand word ondersoek, terwyl die SDCEA vir ŉ onafhanklike ondersoek daarna gevra het. Die organisasie het ook gevra dat die luggehalte in die gebied gemonitor moet word. Die organisasie Greenpeace het intussen gesê die Wentworth-gemeenskap word gereeld blootgestel aan “giftige gasse” wat asemhalingsiektes veroorsaak en “verwoestende” langtermyngevolge vir mense se gesondheid kan inhou. “Toenemende asemhalingsprobleme wat gemeenskappe in die Suid-Durbanse kom raak, is die gevolg van Engen se bedrywighede,” het Nhlanhla Sibisi, verbonde aan Greenpeace Africa, gesê. Engen se Durbanse raffinadery het volgens die maatskappy se webwerf ŉ kapasiteit om 120 000 vate ruolie te raffineer.